Георги Мамалев
Георги Анастасов Мамалев е български актьор.

Биография 
Роден е на 5 август 1952 г. в с. Мамарчево, (Болярово). Завършва актьорско майсторство за драматичен театър във ВИТИЗ „Кръстьо Сарафов“ през 1977 г. в класа на проф. Енчо Халачев.

От 1977 г. е в Народния театър „Иван Вазов“. Сред театралните му роли са: Аврам Совалката в „Опит за летене“ от Йордан Радичков, Сречко Розмарина и Бато в „Сборен пункт“ от Д. Ковачевич, Загорецки в „От ума си тегли“ от Александър Грибоедов, Фратю в „Чичовци“ от Иван Вазов, Дромио от Сиракуза в „Комедия от грешки“ и Пък в „Сън в лятна нощ“ от Шекспир, Шура Балаганов във „Великият комбинатор“ по Иля Илф и Евгений Петров, Рафаеле в „Призраци в Неапол“ от Едуардо де Филипо.

Сред  ролите му са Гошо от „Оркестър без име“, принц Алфонсо от „13-ата годеница на принца“, Стефан Стамболов в „Записки по българските въстания“ и капитан Мортимър от „Последни желания“. Участвал е в радио записи за БНР.

Член на Съюз на българските филмови дейци (1989).

Мамалев, Павел Поппандов и Велко Кънев създават популярния проект НЛО, а по-късно и едниоменното телевизионно предаване Клуб НЛО. Извън групата Мамалев има и самостоятелни записи, някои от които са правени специално за фестивал на хумористичната песен „Златният кос“, създаден през 1975 като пародия на „Златният Орфей“, но оцелял много по-дълго от него.

През 2002 г. Мамалев отбеляза юбилея си с моноспектакъла „Разбираш ли ме правилно?“. През 2005 г. води за кратко предаването „Свободно с Мамалев“ по БНТ. През 2008 г. участва в шоуто Dancing stars. Често играе в „Каналето“.

Театрални роли 
 „Опит за летене“ от Йордан Радичков – Аврам „Совалката“
 „Сборен пункт“ от Душан Ковачевич – Сречко „Розмарина“ / Бато
 „От ума си тегли“ от Александър Грибоедов – Загорецки
 „Чичовци“ от Иван Вазов – Фратю
 „Комедия от грешки“ от Уилям Шекспир – Дромио от Сиракуза
 „Сън в лятна нощ“ от Уилям Шекспир – Пък
 „Венецианският търговец“ от Уилям Шекспир – Гобо
 „Великият комбинатор“ по Иля Илф и Евгений Петров – Шура Балаганов
 „Призраци в Неапол“ от Едуардо де Филипо – Рафаеле

Телевизионен театър 
 „Безумният Журден“ (1982) (от Михаил Булгаков по мотиви на Молиер, реж. Магда Каменова) – Клеонт
 „Вестникар ли?“ (1982) (от Иван Вазов, реж. Асен Траянов) – Деркович
 „Старчето и стрелата“ (1982) (от Никола Русев, реж. Орфей Цоков) – Сим
 „История на отживялото живуркане“ (1979) (Михаил Салтиков-Щедрин и Сергей Михалков), 2 части – Лука Радеде
 „Гледна точка“ (1977) (Василий Шукшин)
 „Пътник без багаж“ (1977) (Жак Ануи)

Филмография

Дублаж 
 „Планета 51“ (2009)

Източници

Външни препратки 
  

Български актьори и актриси
Български театрални актьори и актриси
Български музиканти
Български комици
Хора от област Ямбол